CELEX: 62022TN0055
Language: ga
Date: 2022-01-23 00:00:00
Title: Cás T-55/22: Caingean arna tabhairt an 23 Eanáir 2022 – Swords v an Coimisiún agus ECDC

14.3.2022   
            
            
               GA
            
            
               Iris Oifigiúil an Aontais Eorpaigh
            
            
               C 119/28
            
         
      Caingean arna tabhairt an 23 Eanáir 2022 – Swords v an Coimisiún agus ECDC
      (Cás T-55/22)
      (2022/C 119/79)
      Teanga an cháis: an Béarla
      
         Páirtithe
      
      
         Iarratasóir: Patrick Swords (Baile Átha Cliath, Éire) (ionadaí: G. M. Byrne, Abhcóide)
      
         Cosantóirí: An Coimisiún Eorpach agus an Lárionad Eorpach um Ghalair a Chosc agus a Rialú
      
         An t-ordú atá á lorg
      
      Iarrann an t-iarratasóir ar an gCúirt Ghinearálta:
      
                  —
               
               
                  measúnú riosca ECDC an 24 Samhain 2021, ráiteas ECDC an 24 Samhain 2021, measúnuithe ar an mbagairt de chuid ECDC an 26 Samhain 2021 agus an 2 Nollaig 2021 agus measúnú riosca ECDC an 15 Nollaig 2021 a neamhniú;
               
            
                  —
               
               
                  a dhearbhú go bhfuil an teachtaireacht ón gCoimisiúin chuig an bParlaimint, an Chomhairle, Coiste Eacnamaíoch agus Sóisialta na hEorpa agus Coiste na Réigiún an 1 Nollaig 2021 mar aon le cur chuige comhordaithe an Choimisiúin agus an Choiste Slándála Sláinte an 10 Nollaig 2021 neamhinfheidhme de bhun Airteagal 277 CFAE; agus
               
            
                  —
               
               
                  a ordú do na cosantóirí na costais a íoc.
               
            
         Saincheisteanna dlí agus príomhargóintí
      
      Mar thaca leis an gcaingean, maíonn an t-iarratasóir ceithre shaincheist dlí.
      
                  1.
               
               
                  An chéad shaincheist dlí: éilíonn an t-iarratasóir gur theip ar ECDC ceanglais nós imeachta bhunriachtanacha a chomhlíonadh, lena n-áirítear a rialacha inmheánacha féin agus a chóid dea-iompraíochta riaracháin. Áitítear gur thug ECDC neamhaird ar mhodheolaíocht measúnaithe riosca aitheanta, gur theip air cloí leis na caighdeáin riachtanacha, lena n-áirítear sármhaitheas agus neamhspleáchas eolaíoch, agus gur theip air a chuid oibleagáidí dlíthiúla a chomhlíonadh i dtáirgeadh agus i bhfoilsiú na ngníomhartha a chonspóidtear. Áitítear freisin go bhfuil na tuarascálacha measúnaithe riosca a chonspóidtear thar a bheith míthreorach agus scaollmhar, a raibh a n-éifeachtaí intuartha do ECDC agus soiléir roimh ré mar gheall ar an muinín a chuir institiúidí an Aontais agus na Ballstát araon sna tuarascálacha sin.
               
            
                  2.
               
               
                  An dara saincheist dlí: éilíonn an t-iarratasóir gur sháraigh ECDC Conarthaí AE, gur thug sé neamhaird ar an smacht reachta, gur sháraigh sé a chearta bunúsacha trí mhainneachtain a dhualgais agus a oibleagáidí a leagtar amach i gConarthaí AE a chomhlíonadh i dtáirgeadh agus i bhfoilsiú na ngníomhartha a chonspóidtear.
               
            
                  3.
               
               
                  An tríú saincheist dlí: éilíonn an t-iarratasóir gur sháraigh ECDC, agus na gníomhartha a chonspóidtear á dtáirgeadh agus á bhfoilsiú aige, prionsabail ghinearálta de dhlí AE lena n-áirítear prionsabal na comhréireachta, prionsabal na deimhneachta dlíthiúla agus prionsabal an ionchais dhlisteanaigh, chomh maith le cearta bunúsacha an iarratasóra a shárú.
               
            
                  4.
               
               
                  An ceathrú saincheist dlí: éilíonn an t-iarratasóir gur bhain ECDC mí-úsáid as a chuid cumhachtaí
               
            
                  5.
               
               
                  Déanann an t-iarratasóir freisin agóid maidir le neamh-infheidhmeacht, de bhun Airteagal 277 CFAE, i ndáil leis an teachtaireacht ón gCoimisiún chuig an bParlaimint, an Chomhairle, Coiste Eacnamaíoch agus Sóisialta na hEorpa agus Coiste na Réigiún an 1 Nollaig 2021 mar aon le cur chuige comhordaithe an Choimisiúin agus an Choiste Slándála Sláinte an 10 Nollaig 2021. Áitítear, ó ceapadh agus foilsíodh na gníomhartha thuasluaite de bhun na measúnuithe riosca ECDC a chonspóidtear, gur neamhdhleathach iad dá réir sin.